Ψαρονέφρι στο τηγάνι, πικάντικο
Μία εύκολη αλλά εντυπωσιακή συνταγή για ψαρονέφρι, για τους λάτρεις του πικάντικου αλλά και εξωτικού φαγητού.
800 γρ. ψαρονέφρι, κομμένο σε χοντρές φέτες 4 - 5 εκ., 40 ml κονιάκ, 30 ml σάλτσα σόγιας, 10 ml ξίδι βαλσαμικό, χυμός από 1/2 λεμόνι, 1 κουτ. σούπας τζίντζερ, τριμμένο στη χοντρή πλευρά του τρίφτη (ή 1 κουτ. γλυκού τζίντζερ σε σκόνη), 2 κλωναράκια σέλερι, ψιλοκομμένα, 2 μήλα, κατά προτίμηση ξινόμηλα, καθαρισμένα, σε κυβάκια 2 - 3 εκ., 60 ml ελαιόλαδο, αλάτι, φρεσκοτριμμένο πιπέρι
Για το ψαρονέφρι πικάντικο, σε ένα μεγάλο τηγάνι ή σε μια φαρδιά και ρηχή κατσαρόλα ζεσταίνουμε το ελαιόλαδο σε δυνατή φωτιά και σοτάρουμε το κρέας για περίπου 3 - 4 λεπτά, μέχρι να ροδίσει από όλες τις πλευρές. Ρίχνουμε το κονιάκ στο ψαρονέφρι, τη σόγια και το ξίδι, ανακατεύουμε απαλά και αφήνουμε για 2 - 3 λεπτά, να εξατμιστεί το αλκοόλ.Προσθέτουμε το λεμόνι, το τζίντζερ, το σέλερι και το μήλο, αλάτι (με φειδώ, διότι η σάλτσα σόγιας είναι αρκετά αλμυρή), φρεσκοτριμμένο πιπέρι και 50 ml νερό. Μετριάζουμε τη φωτιά και μαγειρεύουμε για περίπου 15 λεπτά ή μέχρι να γίνει το ψαρονέφρι και να εξατμιστούν τα περισσότερα υγρά. Σερβίρουμε το ψαρονέφρι με τη λιγοστή πικάντικη σάλτσα του και τα κομμάτια μήλου.Συνοδεύουμε το ψαρονέφρι πικάντικο, με απλό πιλάφι και ανάμεικτη πράσινη σαλάτα με φρέσκα κρεμμυδάκια και λαδόξιδο με μπαλσάμικο και ξύσμα πορτοκαλιού.
Χοιρινό